Што тычыцца ДРАЦ “Пралеска”, аздараўленне тут прайшлі каля 130 тысяч чалавек. Упершыню непаўналетніх з пацярпелых тэрыторый цэнтр прыняў у 1994 годзе. Зразумела, у аснову дзейнасці цэнтра тады закладвалася аздараўленне і лячэнне. Безумоўна, гэты прыярытэт захоўваецца і зараз. Але не меншая ўвага ўдзяляецца і адукацыйнаму працэсу. Паступова ў цэнтры ствараліся ўмовы для правядзення паўнавартасных урокаў і дадатковых заняткаў. Сёння “Пралеска” мае асобны будынак сярэдняй школы, які адпавядае ўсім неабходным патрабаванням. Вучэбны працэс забяспечваюць настаўнікі-прадметнікі, якія працуюць на дагаворнай аснове. Акрамя таго, вялікая ўвага ўдзяляецца творчаму развіццю і выяўленню здольнасцей дзяцей, іх самарэалізацыі. Як паведаміла дырэктар дзіцячага рэабілітацыйна-аздараўленчага цэнтра Ніна Скрыннікава, у ”Пралесцы” працуе 6 гурткоў дадатковай адукацыі. Разам з педагогамі вучні займаюцца цікавымі і любімымі справамі: вышыўкай, арыгамі, лепкай і г.д. Асабліва даспадобы прыйшліся дзецям заняткі, дзе вучацца самастойна ствараць лялек і рыхтаваць падарункі бацькам, якія яны ўручаюць, калі вяртаюцца дадому. Удзельнікі семінара мелі магчымасць паназіраць за творчасцю хлопчыкаў і дзяўчынак і нават атрымаць маленькія падарункі, створаныя іх рукамі.